Sulík, Richard, podpredseda vlády a minister hospodárstva SR (2022-03-17):
Ďakujem pekne. Tak predkladám druhý návrh na skrátené legislatívne konanie, opäť by som chcel poprosiť sa vyjadrovať k tomu samotnému skrátenému konaniu, a nie k obsahu zákona, lebo o tom bude rozprava zajtra. Môj ten predošlý apel, resp. prosba, moc, moc to nepadlo na úrodnú pôdu, ale možno sa zadarí tentokrát, tak dovoľte mi povedať v krátkosti, o čo ide. Máme regulované ceny elektriny do 30 MWh ročnej spotreby, pre informáciu priemerná domácnosť spotrebuje 2,4, čiže naozaj toto pokrýva spoľahlivo všetky domácnosti a aj také tie maličké firmy. A v prípade plynu... a aj platí to... a platí to aj, keď domácnosť vykuruje elektrinou. A v prípade plynu je to až 100 MWh spotreby. Priemerná spotreba plynu je asi 8 v jednej domácnosti priemernej. No a ono toto celkom dobre funguje, ale čo sa ukázalo, je, že, keď vykuruje tepláreň, nejaká tepláreň, máme na Slovensku približne 340 teplární, teda tých CZT, centrálny zásobovateľ teplom, tak aj tá cena tepla je regulovaná, čiže tam je to tiež podchytené. Tam niekoľko z tých 340, asi 50 teplární zanedbalo svoju povinnosť, tak ony na to doplatili, nie domácnosti. Čiže domácnosti sú celkom zdatne pokryté reguláciou v oblasti elektriny a s drobnými nedostatkami aj v oblasti plynu a tepla. A ten problém, ktorý sa ukázal, je ten, že keď máte domovú kotolňu, to znamená 20 bytov v bytovke sa zloží, kúpia si, zainvestujú do kotolne, kupujú tento plyn, tak ich spotreba je viac ako 100 MWh plynu ročne a už nie sú regulovaní v cenách. A tu sa stali, tu sa teraz zbiehajú dva efekty. Jednak je, jeden je taký, že mnoho týchto bytových spoločenstiev alebo tých domových kotolní, alebo správcov tých bytov to jednoducho zanedbalo, nesplnili si úlohu. Vedeli, že nie sú regulovaní, však sa roky toho domáhali, že nechcú byť regulovaní. Oni presne vedeli, čo to je byť, alebo nebyť regulovaní, vedeli o tom, ale sa jednoducho na to vykašľali, preto sme aj urobili také núdzové opatrenie začiatkom tohto roka, že sme stropli tú cenu. Povedali sme, O. K., nakúpili plyn horšie ako 79 na MWh vrátane DPH a všetkých poplatkov, tak toho už nebudem ďalej trestať, tak môže to dostať od SPP, túto cenu, z 940 takýchto bytových spoločenstiev sa prihlásili, približne polovica. No a teraz ale to je len jeden dôvod, že zanedbali svoju povinnosť. Druhý dôvod je, že nemusia to tak dobre vedieť nakúpiť ako profíci z SPP. Toto teraz hovorím s plnou vážnosťou. Na SPP je tlupa ľudí, ktorí toto robí profesionálne a sú v tom fakt dobrí. Ja teda do týchto forwardov a spotov vidím tak čiastočne, dostatočne na to, aby som vedel posúdiť, kto si robí dobre svoju robotu, ale nie dostatočne na to, aby ja som ju vedel robiť, ale musím povedať, že tam sú naozaj machri a robia to veľmi sofistikovane a robia to spravidla lepšie, ako si to bude robiť taká domácnosť, teda taká tá domová kotolňa, nejaké spoločenstvo vlastníkov bytov, kde to, alebo kde to riadi nejaký dôchodca pomimo a podobne, a preto dochádzame s takým návrhom, že kto chce, toto je len dobrovoľne, kto chce, ten sa môže zapojiť do tej regulácie. Regulácia len tento rok tak strašne výhodná, lebo sme v tom roku, kedy ešte minulý rok bola cena plynu nízka, takto pred rokom vyletela šialene rýchlo a šialene vysoko – ale aj to šialene rýchlo je dôležité – a zaskočila mnohých, zaskočila firmy a teraz by všetci chceli byť regulovaní, lebo tá regulácia, samozrejme, tlmí tieto velikánske výkyvy, a toto nejde a už budúci rok nemusí regulácia byť vôbec výhodná, dokonca keď si zanalyzujete posledných 15 rokov, tak je skôr nevýhodná regulácia, ale je tu ten faktor s tým, že závisí aj od toho, kto nakupuje cenu plynu do budúcna, a keď to robia naozaj profíci, ktorí možno nemajú veľké oči, že teraz narýchlo tu zarobím ešte, ešte 5 eur navyše, ale ktorí idú na to na základe, na základe toho, že si povedia, ktoré ceny sú referencované, ktoré ceny vstupujú do regulácie, kedy sa robí najlepšie forward, ktorí to, samozrejme, aj spoja s tým, že musí sa v prípade plynu, zásobníky sa musia napĺňať a tak ďalej. Tak naozaj to môže byť spravidla, alebo som presvedčený, že to je spravidla lepšie, ako keď si to robí nejaké spoločenstvo vlastníkov bytov. Preto sme sa na ministerstve hospodárstva rozhodli, že umožníme im vstup do tej regulácie. O tomto bude ten zákon, ktorý tu budem zajtra obhajovať, ale teraz dôjdem k tomu, prečo je nutné to skrátené legislatívne konanie. Je to preto, lebo to referenčné obdobie začína 1. apríla a podľa toho sa nakupuje plyn na ďalšiu sezónu. Nebudem to tu teraz ďalej rozoberať, ale je to drobná zmena, zajtra k nej budem hovoriť viac, a keď má byť naozaj plne účinná, tak musíme to spraviť rýchlo. Nevedeli sme to spraviť skôr, tie, ten šialene rýchly nárast cien zaskočil úplne všetkých vrátane mňa osobne. Čiže my teraz reagujeme, reagujeme pomerne rýchlo na vzniknutú situáciu a chcem aj vás, ctení poslanci, poprosiť prispieť k tejto rýchlej reakcii tým, že to dáme skráteným konaním. Ešte raz, čo je pre mňa kľúčové, nezavádzame, nezavádzame povinnosť, zavádzame možnosť tzv. opt in, to znamená, kto sa rozhodne, že O. K, ja sa s tým nechcem babrať, nechcem na to pamätať a nechcem tam študovať forwardy a spoty, tak ja sa tu prihlásim do regulácie a mám svätý pokoj a viem, že nebudem na tom horšie, ako budú tí klasickí zákazníci SPP. No a toto, keď chceme im naozaj v plnom rozsahu umožniť, tak musíme to schváliť v tomto mesiaci, mesiaci marec. Toto je dôvod, prečo dnes predkladám toto skrátené legislatívne konanie, dúfam, že som vás natoľko presvedčil, že ho podporíte, možno tu dostane viac hlasov ako to, ako prvý návrh skráteného konania. Ďakujem pekne za pozornosť.